b'\n_START_ARTICLE_\nArto Merenheimo\n_START_PARAGRAPH_\nArto Pekka Kalervo Merenheimo (s. 1952 Helsinki) on suomalainen kirjailija._NEWLINE_Lapsuutensa ja nuoruutensa Merenheimo vietti Helsingin Punavuoressa Viiskulman ja Johanneksen kirkon tienoilla. Merenheimo k\xc3\xa4vi Helsingin normaalilyseota 1963\xe2\x80\x931968, ja h\xc3\xa4n kirjoitti yksityisoppilaana ylioppilaaksi Karjalan yhteiskoulusta vuonna 1973. Merenheimo on koulutukseltaan HuK (tutkielma uskontotieteest\xc3\xa4), ja h\xc3\xa4nell\xc3\xa4 on opintoja my\xc3\xb6s teologiasta, filosofiasta, psykologiasta, kotimaisesta kirjallisuudesta, estetiikasta ja valtiotieteist\xc3\xa4. H\xc3\xa4n on toiminut aiemmin muun muassa opettajana lukiossa, yl\xc3\xa4asteella ja lastentarhassa, sosiaaliterapeuttina alkoholistiparantolassa, nuoriso-ohjaajana, antikvariaatin myyj\xc3\xa4n\xc3\xa4 ja satamaty\xc3\xb6ntekij\xc3\xa4n\xc3\xa4. Nykyisin h\xc3\xa4n on vapaa kirjoittaja ja asuu It\xc3\xa4-Helsingiss\xc3\xa4._NEWLINE_Merenheimon esikoisteos Mike vaan only (1988) on avainromaani helsinkil\xc3\xa4isist\xc3\xa4 nuorista 1960\xe2\x80\x931970 luvuilla. Romaani v\xc3\xa4litt\xc3\xa4\xc3\xa4 tuntoja rakkauden n\xc3\xa4l\xc3\xa4st\xc3\xa4, totuuden etsinn\xc3\xa4st\xc3\xa4 ja huumeisesta el\xc3\xa4m\xc3\xa4nmenosta. Mike vaan only antaa my\xc3\xb6s katsauksen Helsingin eli stadin slangiin. Leo Lipsosen Vankilaslangin sanakirja (1990) mainitsee teoksen yhten\xc3\xa4 l\xc3\xa4hteen\xc3\xa4._NEWLINE_Merenheimon runoteokset ovat kristillisyydell\xc3\xa4 h\xc3\xb6ystetyn zen-hengen l\xc3\xa4pitunkemia. Kovan ja kaupallisen kulttuurin vastainen "aktiivinen joutilaisuus" ja rakentava kansalaistottelemattomuus on tyypillist\xc3\xa4 Merenheimon runoissa. 2000-luvulla tuotantoa on s\xc3\xa4vytt\xc3\xa4nyt voimakkaasti my\xc3\xb6s l\xc3\xa4nsimaiden taloudelliset intressit etusijalle asettavien katsomusten vastaisuus sek\xc3\xa4 maailmanpoliisiaatteiden kritiikki.'